**Mornarički muzej** (njem. *Marine Museum*), muzej austrougarskoga Pomorskog arsenala u Puli u kojem su se do 1918. skupljali različiti predmeti, vodile zbirke trofeja, oružja, modela i dr. te dokumenti pomorske povijesti.

Povijest
--------

Muzej je osnovan 1870./1871. godine i smješten u zgradi Zapovjedništva Arsenala (poslije porušena u bombardiranju u Drugom svjetskom ratu). To je bio specijalizirani muzej koji je bilo moguće posjetiti isključivo uz odobrenje Zapovjedništva Arsenala, u čijem krugu je bio smješten, što je vjerojatni razlog relativno manjkavih podataka o njegovu utemeljenju, ustrojstvu, djelovanju i sudbini fundusa, pa i lokaciji. *Vodič po Puli i okolici* iz 1882. i putopis Armanda von Schwegera-Lerchenfeldsa iz 1883. svjedoče o tome da se muzej sastojao u početku od triju izložbenih prostorija, dok *Vodič po Puli i okolici* iz 1889. godine već spominje postojanje pet prostorija.

U prvoj prostoriji bili su smješteni modeli brodova za obalnu plovidbu, mala zbirka kovanoga novca pronađenoga uglavnom u Puli, model viškoga spomenika poginulima u Viškome boju, nekoliko modela ratnih brodova iz 18. stoljeća, nekoliko slika svetaca iz kapelica ratnih brodova i dr. U drugoj dvorani bili su smješteni polumodeli ratnih brodova, model broda *Cesare* s trima palubama, mnogo modela malih brodova, povelja austrijskom admiralu Wilhelmu von Tegetthoffu za hrabrost (dar časnika sudionika u bitki kraj Visa), albumi i portreti, zastava što ju je Don Juan Austrijski navodno nosio na svom brodu u boju kraj Lepanta 1571. godine. Treća dvorana također je sadržavala modele brodova, nekoliko ostataka ratnih brodova, više trofeja, zarobljene zastave iz Maroka, Tunisa, Egipta, Danske, Italije i dr.

Među vrijednim muzejskim eksponatima nalazile su se povijesne zastave poput već spomenute plavo-bijele svilene zastave galije *Reala*, kraljevskoga zastavnog broda u Lepantskome boju 1571. godine, egipatske zastave osvojene nakon zauzimanja Port Saida (1840.), te talijanske trikolore koju je u Viškome boju 20. srpnja 1866. godine Hvaranin Niko Karković sa SMS *Erzherzoga Ferdinanda Maxa* otrgnuo nakon što je austrijski admiralski brod udario kljunom u talijansku oklopnjaču *Palestro*, a Tegetthoff uskliknuo *Wer will die Flagge haben?* (hrv. Tko će uzeti zastavu?).

Muzejski postav popunjavan je i za vrijeme rata. Tamo su dospjeli predmeti i zastava s francuske podmornice *Curie* koja je zarobljena u neuspjelom pokušaju ulaska u pulski zaljev u kolovozu 1914. te zastava s talijanske podmornice *Giacinto Pullino* koja se ljeti 1916. nasukala na pličini Galijoli u Kvarneru, a na kojoj se nalazio Nazario Sauro, pogubljen iste godine u Puli.

Nakon svršetka Prvoga svjetskog rata i talijanskoga zaposjedanja Pule 5. studenoga 1918. godine Mornarički muzej je doživio devastaciju fundusa, pa je i faktički prestao postojati. U novije doba u Povijesnom i pomorskom muzeju Istre postavljena je manja izložba o brodogradnji u Puli.

### Sudbina fundusa

Čak i prije početka rata prvi eksponati odneseni su u ljeto 1913. iz Mornaričkoga muzeja na veliku Jadransku izložbu u Beč. Iako je izložba zatvorena 5. listopada 1913. godine muzejski su eksponati ostali u Beču, a skori početak rata 1914. onemogućio njihov povratak u Pulu pa se oni danas mogu vidjeti u *Heeresgeschichtliches Museumu*. Mračno doba Mornaričkoga muzeja započinje ulaskom talijanske vojske u Pulu 5. studenoga 1918. kada dolazi do prvog otuđivanja muzejske zbirke. Tada je Puljanin Mario Parovel uzeo iz muzeja talijansku zastavu koju je vio *Giacinto Pullino* i u delegaciji Talijana u znak dobrodošlice uručio je admiralu Umbertu Cagniju. Ubrzo je slijedilo pravo pustošenje pri čemu je Mornarički muzej doslovno nestao, a o ovim detaljima svjedočili su suvremenici u naknadnim izvješćima. Izlošci su iz Pule odneseni u Veneciju, Genovu, Taranto, La Speziju, Livorno, Rim, Piran, Beč, Prag i Split. Nakon ovih zbivanja spomen o Mornaričkome muzeju počinje blijedjeti.

Pokušaji obnove
---------------

Godine 1965. brodogradilište Uljanik iniciralo je uspostavu brodograđevno-pomorskoga postava pri čemu uspomena na Mornarički muzej postaje aktualna nakon duga niza godina. Slična inicijativa bila je pokrenuta i 1976. godine. Od tih godina do danas pokušalo se rekonstruirati veličinu i sastav fundusa Mornaričkoga muzeja. Rezultat toga bio je elaborat o prijedlogu zahtjeva za povratak fundusa Pomorskoga muzeja u Puli iz Italije i Austrije s 270 fotografija odnesenih eksponata ministarstvima vanjskih poslova i kulture RH 1995. godine. Povijesni muzej Istre koji je prikupivši pouzdanu dokumentaciju o fundusu Mornaričkoga muzeja razasutom širom srednje Europe izradio navedeni elaborat do sada je bio usamljen i bez osobite podrške u traganju za nekadašnjom vrijednom i atraktivnom zbirkom. U međuvremenu je muzej promijenio ime u Povijesni i pomorski muzej Istre, a postojeću skromnu zbirku pomorstva i brodogradnje uklopio u novoosnovani Odjel povijesti pomorstva i brodogradnje. U ovoj manjoj izložbi o brodogradnji u Puli nema nijednoga eksponata nekadašnjega Mornaričkoga muzeja u Puli. Pretraživanjem mnogih izvora ipak je utvrđeno da su lokacije eksponata Mornaričkoga muzeja u Puli *Civico Museo Navale Didactico* u Milanu, *Museo storico navale* u Veneciji, *Museo della Marina* u La Speziji i *Heeresgeschichtliches Museum* u Beču.

Pomorske i mornaričke zbirke
----------------------------

Osim već spomenutog Odjela povijesti pomorstva i brodogradnje Povijesnog i pomorskog muzeja Istre postoji novigradski Gallerion koji prikazuje jadranske nautičke kolekcije, a u njemu je svakako najznačajnija stalna izložba *Naša austrougarska mornarica*, koja treba predstavljati jezgru budućeg muzeja posvećenog proučavanju domaće i međunarodne pomorske povijesti i tradicije. Ovaj muzej koji je posjetio i Oton Habsburški, sin posljednjeg austrijskog cara Karla, premda se tematski podudara sa zbirkom Mornaričkoga muzeja u Puli ne posjeduje eksponate ovoga muzeja. Zanimljivost je da Gallerion djeluje na domeni koja sadrži izvorno ime Mornaričkoga muzeja u Puli - *Marine Museum*.

Više informacija
----------------

* Povijesni i pomorski muzej Istre
* Austrougarska ratna mornarica

Izvori
------

* *Istarska enciklopedija*: Marine Museum
* *Vjesnik*, "Tko će vratiti Pomorski muzej u Pulu?" Arhivirano 2005-11-08 na Wayback Machine-u, 28. prosinca 2003.

Vanjske veze
------------

* Gallerion, jadranske nautičke kolekcije Arhivirano 2011-09-16 na Wayback Machine-u

| * p
* r
* u
Pula |
| --- |
| Povijest | 
 povijest Pule **•**  osnutak Pule **•**  pulske nekropole **•**  bombardiranje Pule u Drugom svjetskom ratu **•**  eksplozija na Vergaroli **•**  gradonačelnici | Grb PuleGrb Pule |
| Četvrti | 
 Arena **•**  Busoler **•**  Gregovica **•**  Kaštanjer **•**  Monte Zaro **•**  Monvidal **•**  Nova Veruda **•**  Stari grad **•**  Stoja **•**  Sveti Polikarp - Sisplac **•**  Šijana **•**  Štinjan **•**  Valdebek **•**  Veli Vrh **•**  Veruda **•**  Vidikovac |
| Građevine iznamenitosti | 
 Amfiteatar (Arena) **•**  Arsenal **•**  Augustov hram **•**  austrougarske vile **•**  Brodogradilište Uljanik **•**  Dvojna vrata **•**  fortifikacijski sustav tvrđave Pule **•**  Herkulova vrata **•**  hotel Riviera **•**  Komunalna palača **•**  lukobran **•**  Malo rimsko kazalište **•**  Mornarička zvjezdarnica **•**  Mornarički kasino **•**  Nimfej **•**  Palača pošte **•**  Rojc **•**  Slavoluk Sergijevaca **•**  Stožerna zgrada (Komanda) |
| Crkve | 
 kapela sv. Marije Formoze **•**  katedrala u Puli **•**  mornarička crkva Gospe od Mora **•**  pravoslavna crkva sv. Nikole **•**  crkva sv. Antuna **•**  crkva sv. Franje |
| Kultura | 
 Istarsko narodno kazalište **•**  Gradska knjižnica i čitaonica **•**  Sveučilišna knjižnica |
| Galerije i muzeji | 
 Arheološki muzej Istre **•**  galerija Amfiteatar **•**  Muzej suvremene umjetnosti Istre – Museo d'arte contemporanea dell'Istria **•**  Povijesni i pomorski muzej Istre |
| Obrazovanje | 
 Sveučilište Jurja Dobrile u Puli (fakultet ekonomije i turizma **•**  ostale sastavnice) **•**  Politehnika Pula **•**  Visoka teološka škola u Puli |
| Sportski objekti | 
 Dom sportova "Mate Parlov" **•**  stadion Aldo Drosina **•**  ŠRC Uljanik Veruda |
| Promet | 
 autobusni kolodvor **•**  Pulapromet **•**  pulski tramvaj (1904. – 1934.) **•**  zračna luka Pula **•**  željeznički kolodvor |
| Festivali | 
 Antifa fest **•**  Festival igranog filma u Puli **•**  Monteparadiso festival **•**  Sa(n)jam knjige u Istri **•**  Seasplash **•**  Viva la Pola! |